Ave Maria ’e merie

Sonat s’Ave Maria ’e merie
e paren a cust’ora sas campanas
sas boghes de memorias luntanas
d’una passada e tranquilla die.

S’ammentana sos mortos ch’una orta
fin bios a fiancos in cust’ora
o sos amigos chi vivian ancora:
femminas bellas bessin a sa porta

In cust’ora su friscu a si leare
pregat sa zente a culzu a su foghile
mentras chi dae s’altu campanile
sighini sas campanas a sonare.

Finit su sonu e sighin sos tintinnos
a s’ispargher in s’aera serena
e prima de require pro sa chena
giogana a boghes mannas sos pizzinnos.

Poveramente cun casu e cun pane
chenat sa zente in sas bassas coghinas.
Si dan sa bona notte sas bighinas
e poi non s’intendet mancu cane.